TV-ster dagvaar ná bewerings oor Pta-botsing | Maroela Media
Phasha se regspan het Woensdag aan Maroela Media gesê hulle doen regstappe teen die mense wat die bewerings versprei het, aangesien die bewerings die gehalte van hul kliënt se lewe benadeel het. Michael Motsoeneng, Phasha se regsverteenwoordiger, het gesê sy kliënt het ná die voorval doodsdreigemente ontvang en moes noodgedwonge ŉ lyfwag aanstel.
Maroela Media het vroeër berig dat ŉ motorfietsryer, Mogomotsi Moerane (31), op 13 Augustus dood is toe hy deur ŉ swart Mercedes in Moreletapark, Pretoria, raakgery is. Kobie Delport, ŉ ooggetuie, het destyds aan Maroela Media gesê hy het ŉ man op die toneel herken as die pa van een van die gesinne in die realiteitsreeks Vuzu Rich Kids.
“Die man het met die bestuurder in die Mercedes, wat ek aangeneem het sy seun is gepraat voordat hulle in die pa se motor daar weg is. Die Mercedes het net daar langs die pad bly staan,” het Delport gesê.
Volgens Phasha se regspan het Delport ná die voorval ook verskeie inskrywings op sosiale media gemaak waarin hy beweer het dat Nape Phasha vir die ongeluk verantwoordelik was.
Volgens Phasha se regspan het ŉ man van Johannesburg, wat die Twitter-profiel @PigSpotterCliff gebruik, ook op die sosiale netwerk beweer Phasha was vir die botsing verantwoordelik. Volgens hofdokumente het hy kort na die ongeluk getwiet: “Nape Phasha, seen Vuzu Rich Kids, knocked down and killed a biker on Garsfontein with mommy’s car & fled the scene.”
Phasha dagvaar beide Delport en @PigSpotterCliff vir laster en eis van elk vergoeding van R500 000, dat hulle hul uitlatings terugtrek en ŉ openbare verskoning. Volgens Motsoeneng is die dagvaardings ŉ aanduiding van die erns van die saak, aangesien sy kliënt se lewe ingrypend benadeel is deur die bewerings.
Hetsy dit bloot gedoen word as skrikmiddel ten einde meer kommentare in die kiem te smoor of om watter rede ookal, is uit die berig iets te leer vir mense wat kla en mor omdat Maroela van ‘verdagtes’ praat.
Dit redeneer nie die feit weg aan wie behoort die Mercedes wat betrokke was.As dit dan n “Hit en Run” was moes die betrokke voertuig seker deur die Polisie geskut gewees het aangesien n persoon in die ongeluk dood is en forensiese ondersoeke op die voertuig gedoen moet word na die skim bestuurder verdwyn het.